Ma voor seun doodgeskietArgieffoto: Kent Williamson ŉ Vrou van Port Elizabeth is Woensdagaand ten aanskoue van haar seun voor haar motorhuis doodgeskiet. Kapt. Sandra Janse van Rensburg, woordvoerder van die polisie, het gesê Nomzamo Mongo (51) se 22-jarige seun het haar by die werk gaan haal en hulle het teen 19:40 by die huis in Conventrystraat, Sydenham, aangekom. “Hulle het by die erf ingery en voor die motorhuis stilgehou. Die seun het uit die voertuig geklim om die motorhuis oop te maak terwyl sy ma uitgeklim het om die hek agter hulle toe te maak,” het Janse van Rensburg gesê. Drie verdagtes het verskyn en die seun opdrag gegee om op die grond te lê en die motorsleutels te oorhandig. ŉ Struweling het tussen Mongo en een van die ander verdagtes ontstaan en drie skote is afgevuur. Mongo is gewond en het op die toneel gesterf. Die rowers het met leë hande gevlug. ŉ Saak van moord en poging tot moord word ondersoek. Enigiemand met inligting wat die polisie in hul ondersoek kan bystaan word versoek om konst. Robin Meyers by 060 333 9161 of Stop Misdaad by 08600 10111 te bel.